Document ID: 31993R2130

ΚΑΝΟΝΙΣΜΟΣ (ΕΥΡΑΤΟΜ) αριθ. 2130/93 ΤΗΣ ΕΠΙΤΡΟΠΗΣ της 27ης Ιουλίου 1993 που τροποποιεί τον κανονισμό (Ευρατόμ) αριθ. 3227/76 περί εφαρμογής των διατάξεων για τον έλεγχο διασφαλίσεων της Ευρατόμ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 79,
την έγκριση του Συμβουλίου,
Εκτιμώντας:
ότι ο κανονισμός (Ευρατόμ) αριθ. 3227/76 της Επιτροπής (1) προσδιορίζει τη φύση και την έκταση των απαιτήσεων που αναφέρονται στο άρθρο 79 της συνθήκης-
ότι ο κανονισμός (Ευρατόμ) αριθ. 3227/76 απαιτεί από τα άτομα και τις επιχειρήσεις να διαβιβάζουν πληροφορίες τεχνικής και λειτουργικής φύσεως καθώς και στοιχεία προς την Επιτροπή-
ότι, προς υποστήριξη του Διεθνούς Οργανισμού Ατομικής Ενέργειας (ΔΟΑΕ) όσον αφορά την ενίσχυση των διεθνών διασφαλίσεων, είναι σκόπιμο να μπορεί η Επιτροπή να διαβιβάζει ορισμένα στοιχεία περί διασφαλίσεων στον ΔΟΑΕ-
ότι, όσον αφορά τα βασικά τεχνικά χαρακτηριστικά νέων εγκαταστάσεων, επιβάλλεται, προκειμένου να διαβιβάζονται εγκαίρως στο Διεθνή Οργανισμό Ατομικής Ενέργειας, η παράταση της περιόδου εντός της οποίας τα χαρακτηριστικά αυτά πρέπει να δηλώνονται στην Επιτροπή,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (Ευρατόμ) αριθ. 3227/76 τροποποιείται ως εξής:
1. Το δεύτερο εδάφιο του άρθρου 2 αντικαθίσταται από το ακόλουθο κείμενο:
"Για τα βασικά τεχνικά χαρακτηριστικά των νέων εγκαταστάσεων υποβάλλονται δηλώσεις κατά το άρθρο 1 τουλάχιστον 200 ημέρες πριν από την ημερομηνία κατά την οποία προβλέπεται να γίνει η πρώτη παραλαβή πυρηνικών υλικών.
Ωστόσο, για τις νέες εγκαταστάσεις με απόθεμα ή ετήσια διακίνηση πυρηνικών υλικών, ανάλογα με το ποια εκ των ποσοτήτων αυτών είναι η μεγαλύτερη, άνω του ενός πραγματικού χιλιογράμμου, ο ιδιοκτήτης, ο φορέας εκμετάλλευσης, ο σκοπός, ο τόπος εγκατάστασης, ο τύπος, η ικανότητα και η αναμενόμενη ημερομηνία έναρξης λειτουργίας δηλούνται τουλάχιστον 200 ημέρες πριν την έναρξη της κατασκευής."
2. Παρεμβάλλεται το ακόλουθο άρθρο:
"ΔΙΑΒΙΒΑΣΗ ΠΛΗΡΟΦΟΡΙΩΝ ΚΑΙ ΣΤΟΙΧΕΙΩΝ
Άρθρο 34α
Η Επιτροπή μπορεί να διαβιβάζει στο Διεθνή Οργανισμό Ατομικής Ενέργειας πληροφορίες και στοιχεία που έχει λάβει δυνάμει του παρόντος κανονισμού."
Άρθρο 2
Ο παρών κανονισμός αρχίζει να ισχύει 15 ημέρες μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1993.

Labels: 12
13
14